Ανακοίνωση της Επιτροπής σύμφωνα με το άρθρο 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου

Τροποποίηση από το Ηνωμένο Βασίλειο των υποχρεώσεων παροχής δημόσιας υπηρεσίας για τις τακτικές αεροπορικές γραμμές μεταξύ Γλασκώβης και Campbeltown και Γλασκώβης και Tiree

(2003/C 278/05)

(Κείμενο που παρουσιάζει ενδιαφέρον για τον ΕΟΧ)

1. Το Ηνωμένο Βασίλειο αποφάσισε να τροποποιήσει τις υποχρεώσεις παροχής δημόσιας υπηρεσίας για τις τακτικές αεροπορικές γραμμές μεταξύ Γλασκώβης και Campbeltown και Γλασκώβης και Tiree, όπως παρατίθενται στις ανακοινώσεις που δημοσιεύθηκαν στην Επίσημη Εφημερίδα των Ευρωπαϊκών Κοινοτήτων C 387/06 και C 387/07 της 21ης Δεκεμβρίου 1996, όπως τροποποιήθηκαν στην Επίσημη Εφημερίδα των Ευρωπαϊκών Κοινοτήτων C 355/03 της 8ης Δεκεμβρίου 1999 και αριθ. C 310/07 της 13ης Δεκεμβρίου 2002, σύμφωνα με το άρθρο 4 παράγραφος 1 στοιχείο α) του κανονισμού (ΕΟΚ) αριθ. 2408/92 του Συμβουλίου της 23ης Ιουλίου 1992 για την πρόσβαση των κοινοτικών αερομεταφορέων σε δρομολόγια ενδοκοινοτικών αεροπορικών γραμμών.

2. ΟΙ ΤΡΟΠΟΠΟΙΗΜΕΝΕΣ ΥΠΟΧΡΕΩΣΕΙΣ ΠΑΡΟΧΗΣ ΔΗΜΟΣΙΑΣ ΥΠΗΡΕΣΙΑΣ ΕΙΝΑΙ ΟΙ ΑΚΟΛΟΥΘΕΣ:

- Ελάχιστη συχνότητα πτήσεων

- Δύο δρομολόγια μετ' επιστροφής ημερησίως, πλην Σαββάτου και Κυριακής, μεταξύ Γλασκώβης και Campbeltown· και

- Ένα δρομολόγιο μετ' επιστροφής ημερησίως, πλην Κυριακής, μεταξύ Γλασκώβης και Tiree.

- Μεταφορική ικανότητα

- Η μεταφορική ικανότητα του αεροσκάφους που χρησιμοποιείται στο δρομολόγιο μεταξύ Γλασκώβης και Campbeltown από Δευτέρα έως Παρασκευή δεν πρέπει να είναι κατώτερη των 14 θέσεων (Γλασκώβη προς Campbeltown) και των 16 θέσεων (Campbeltown προς Γλασκώβη)·

- Η μεταφορική ικανότητα του αεροσκάφους που χρησιμοποιείται στο δρομολόγιο μεταξύ Γλασκώβης και Tiree από Δευτέρα έως Σάββατο δεν πρέπει να είναι κατώτερη των 13 θέσεων (Γλασκώβη προς Tiree) και των 16 θέσεων (Tiree προς Γλασκώβη)·

(Ο αερομεταφορέας που έχει τώρα την εκμετάλλευση των γραμμών αυτών προβλέπει την κράτηση μίας θέσης για τις ανάγκες του ταχυδρομείου σε όλα τα δρομολόγια αναχώρησης από Γλασκώβη προς Tiree. Κάτι τέτοιο υπόκειται, ωστόσο, σε χωριστό διακανονισμό στο πλαίσιο της σύμβασης).

- Ναύλοι

Οι προτάσεις πρέπει να περιλαμβάνουν την ευχέρεια επιλογής μεταξύ δύο τιμών εισιτηρίου, ως εξής:

1) Για το δρομολόγιο από Γλασκώβη προς Campbeltown, μία τιμή απλού εισιτηρίου που δεν υπερβαίνει τις 54 λίρες στερλίνες και μια δεύτερη τιμή απλού εισιτηρίου που δεν υπερβαίνει τις 50 λίρες στερλίνες (εξαιρουμένων του φόρου επιβατών και των τελών ασφαλείας)· και

2) Για το δρομολόγιο από Γλασκώβη προς Tiree, μία τιμή απλού εισιτηρίου που δεν υπερβαίνει τις 79 λίρες στερλίνες και μια δεύτερη τιμή απλού εισιτηρίου που δεν υπερβαίνει τις 62 λίρες στερλίνες (εξαιρουμένων του φόρου επιβατών και των τελών ασφαλείας).

Ο ανώτατος ναύλος στα δρομολόγια επιτρέπεται να αυξάνεται άπαξ ετησίως, μετά από προηγούμενη γραπτή συγκατάθεση των υπουργών της Σκωτίας, ανάλογα με τον Δείκτη Τιμών λιανικής πωλήσεως του Ηνωμένου Βασιλείου (για όλα τα είδη) ή οιονδήποτε άλλο δείκτη τον αντικαταστήσει.

Καμία περαιτέρω αλλαγή δεν δύναται να επέλθει στις τιμές των ναύλων χωρίς την προηγούμενη γραπτή συγκατάθεση των υπουργών της Σκωτίας.

Ο νέος ανώτατος ναύλος κάθε δρομολογίου πρέπει να κοινοποιείται στην Υπηρεσία Πολιτικής Αεροπορίας και δεν εφαρμόζεται πριν από την κοινοποίησή του στην Ευρωπαϊκή Επιτροπή, η οποία μπορεί να τον δημοσιεύσει στην Επίσημη Εφημερίδα της Ευρωπαϊκής Ένωσης.